LISA 2

Väikehanke „Tervishoiuteenused inimkaubanduse ohvritele“ tehniline kirjeldus

**Taustainfo:**

Ohvriabi seaduse (edaspidi: OAS) § 14 lg 1 järgi on Sotsiaalkindlustusamet kohustatud korraldama ohvriabi teenust. Ohvriabiteenuste hulka kuulub muuhulgas ka inimkaubandusohvrite teenus. OAS § 24 lg 2 p 7 järgi tuleb inimkaubanduse ohvritele korraldada vajalike tervishoiuteenuste kättesaadavus.

**Teenuse sihtgrupp ja eesmärk:**

Tervishoiuteenuse osutamine toimub inimkaubandusohvritele. Inimkaubanduse ohvriks on OAS § 4 lg 3 järgi isik, kes on kannatanu karistusseadustiku §-s 133–1333, 138–140 või 175 sätestatud kuriteo tunnustel alustatud kriminaalmenetluses, või isik, keda käsitataks kannatanuna muu samalaadse välisriigis kehtivas karistusseaduses sätestatud kuriteo tunnustel alustatud kriminaalmenetluses.

Tervishoiuteenuse eesmärgiks on tagada inimkaubandusohvritele kvaliteetne üld- ja eriarstiabi, mis põhineks erialaselt aktsepteeritud nõuetel, ühiskonna seadusandlikel ja eetilistel põhimõtetel, inimkaubanduse ohvri vajadustel ja ootustel.

**Teenuse kirjeldus ja teenuse maht:**

Edukas Pakkuja peab osutama üldarstiabi ja eriarstiabi vähemalt järgnevatel erialadel: dermatoveneroloogia, gastroenteroloogia, kardioloogia, neuroloogia, uroloogia, kirurgia, otorinolarüngoloogia, oftalmoloogia. Teenuse osutamine inimkaubandusohvritele toimub tunnitasu alusel.

Tervishoiuteenus peab sisaldama muuhulgas järgmisi tegevusi:

* perearsti ja/või pereõe ning eriarsti vastuvõtule pöördumise võimalus tööpäevadel ajavahemikus 8.00-18.00;
* perearsti ja/või pereõe vastuvõtuaeg tuleb leida vähemalt 2 tööpäeva jooksul;
* perearsti, pereõe või eriarsti telefoni konsultatsiooni võimalus peab olema tagatud ajavahemikus 8.00-18.00;
* laboratoosete analüüside ja raviprotseduuride läbiviimine;
* retseptiravimite väljakirjutamine;
* vajadusel statsionaarsele arstiabile suunamine.

Tervishoiuteenuse osutamise aluseks on Hankija poolt väljastatud suunamiskiri, mis hõlmab inimkaubanduse ohvri nime ja isikukoodi/sünniaega. Suunamiskiri allkirjastatakse digitaalselt ja krüpteeritakse Hankija inimkaubandusohvrite tugiteenuse tiimi üksuse kontaktisiku poolt (kontaktisikute nimekiri lepitakse Eduka Pakkujaga kokku hankelepingu lisas 2) ja edastatakse Eduka Pakkuja kontaktisikule. Peale suunamiskirja väljastamist lepib inimkaubanduse ohvri nõustaja Eduka Pakkujaga kokku arstiaja. Kui Hankija poolt suunamiskirjaga teenusele suunatud isik on kindlustatud isik ravikindlustuse seaduse § 5 tähenduses, hüvitatakse Edukale Pakkujale teenuste kulud osas, mida ravikindlustus ei kata.

Tervishoiuteenuse osutamine toimub eesti, inglise ja/või vene keeles vastavalt ohvri keeleoskusele. See tähendab, et Edukas Pakkuja peab olema valmis osutama teenust mõlemas keeles ning teenuse osutamine toimub vastavalt ohvri keeleoskusele. Kui teenuse kvaliteetseks osutamiseks ei piisa eesti, inglise ja/või vene keelest, siis tagab tõlgi kasutamise võimaluse Hankija. Tervishoiuteenuse osutamine toimub, kas Eduka Pakkuja ruumides või poolte kokkuleppel video vahendusel.

Edukas Pakkuja on kohustatud esitama iga kuu 5. kuupäevaks Hankijale digitaalselt allkirjastatuna krüpteeritud kujul aruande eelmisel kalendrikuul osutatud teenuste eest. Aruanne on aluseks Hankijale arve esitamiseks. Aruanne peab sisaldama:

* teenust saanud isiku ees- ja perekonnanimi;
* isikule osutatud teenus ja teenuse maht;
* juhul, kui isikul on jätkuravi vajadus, siis selle prognoositav maht.

Edukas Pakkuja on kohustatud osalema vähemalt 1 kord lepinguperioodi jooksul ohvriabi ja/või inimkaubandusalastel koolitustel ja seminaridel, mida Hankija korraldab.